
Előítélet kontra nyitottság, avagy merre tart a világ az új generáció szemszögéből

Dolgozatom fő kérdése annak a problémának a felvetése, hogy amíg az oktatásban a nők jobb eredményekkel teljesítenek, és magasabb végzettségre tesznek szert férfi társaikhoz képest a női felsővezetők aránya mégis elenyésző. A nőkkel szembeni diszkriminációt a munkaerőpiacon tekinthetjük biztos ténynek, ezért az én kutatási kérdésem a nőkkel szembeni diszkrimináció jövőorientált tesztelésére irányult.
Célom megvizsgálni a jövő HR-eseinek hozzáállását a kérdéshez. Hiszen ez az a terület, ahol a döntés megszületik, a munkaerőt kiválasztják. Ráadásul számomra érdekes és fontos kérdés a jövő generációjának hozzáállása a kérdéshez, hiszen általuk következhet be változás a jelenleg tapasztalt és bizonyított szomorú tényben.
Dolgozatom során bemutatom a diszkriminációt, ezen belül foglalkozok a nőkkel szembeni diszkriminációval, majd a női felsővezetők problematikájára is kitérek. Szekunder kutatásként Dr. Nagy Beáta kutatásihoz kapcsolódva mutatom be az eddigi eredményeket. Ezt követően empirikus kutatással tesztelem hipotéziseimet.
Kontrollált kísérleti eredmények alapján következtetek a diszkrimináció megjelenésének valószínűségére. Feltevésem, hogy a munkaerőpiacon tapasztalt jelenséghez hasonlóan, az emberi erőforrások szakos hallgatók is előítéletesek a nőkkel szemben, vezetői pozícióra történő kiválasztásnál. Hipotéziseim szerint az oktatásnak hatása van a hallgatókra, és befolyásoló tényező a hallgatók neme és a szülők végzettsége az előítélet alkotásnál, így vizsgálom, hogy felfedezhető-e kapcsolat ezen ismérvek tekintetében.
Eredményeim alapján arra jutottam, hogy a diszkrimináció mind külső, társadalom által generált hatásokra, mind belső, önattribúciós tényezőkre is visszavezethető. Fontos következtetés, hogy érdemes és van mit tenni a fejlődés érdekében.



